Un număr de 21 de percheziţii au loc, miercuri, la Timişoara, Arad şi în Capitală, pentru destrămarea unei reţele care se ocupa cu înmatriculări în fals de maşini aduse din străînătate.
Potrivit anchetatorilor, firmele de înmatriculări percheziţionate modificau documentele şi numerele maşinilor aduse din străinătate. Firmele implicate, spun anchetatorii, făceau şi evaziune fiscală.
Poliţiştii şi procurorii DIICOT au ridicat mai multe documente şi vor duce la audieri mai multe persoane.
Percheziţiile fac parte dintr-o operaţiune de amploare la nivel naţional, pe mai multe direcţii, în cadrul căreia sunt organizate în total 205 de percheziţii.
Sunt vizate infracţiuni de evaziune fiscală, înşelăciune, fals, spălare de bani, furt calificat, obţinere ilegală de fonduri, contrafacere, abuz de încredere, criminalitate informatică, braconaj cinegetic, nerespectarea regimului armelor şi muniţiilor, infracţiuni în domeniul silvic, trafic de droguri de risc şi de mare risc şi trafic de persoane.